الرجاء البيضاوي

رّاجا لبيضاوي ولا غير رّاجا (ب لعربية: نادي الرجاء الرياضي) هي فرقة مغريبية د كورة مبازية ف دارلبيضا ؤ كاتلعب ف لبوطولا پرو. تاسسات ف 20 مارس 1949 ف درب سلطان، لفرقة كاتلعب ب لون لخضر ملي بدات. راجا معروفة خصوصا ب نجاح د لفرع ديال كورة، ؤ شعبية داخل ؤ خارج لبلاد. لفرقة كاين لمقر ديالها ف لموركاب د لوازيس فين كاتطريني، ؤ كاتلعب لماتشات ديالها ف تيران محمد لخاميس ملي تحل ف 1955. لفرقة هي وحدة من لفراقي لي مشجعة بزاف ف لعالام، خصوصا ف افريقيا. رّاجا هي وحدة من تلاتة د لفراقي لي اسسو لبوطولا ؤ عمرهوم طاحو من لقسم لول ملي بدات ف 1956، معا لويداد لبيضاوي ؤ لجيش لمالاكي. لفرقة عندها بزاف ديال ديربيات، خصوصا ديربي د كازا معا لويداد ؤ لكلاسيكو معا لجيش. تاريخ الفرقة. مرحلة تاسيس رّاجا: 1949-1956. واخا تاريخ ديال رّاجا قريب شوية مقارنة بفراقي خرين ديال كازا، رّاجا كفرقة جا باش يجمع تمنية ديال لفراقي هاوين كاينين فدرب السلطان، وبدات الفكرة باش يكون نادي قوي يجمع هاد الفراقي والمواهب للي فيها، هادشي ماكانش ساهل، وهادشي ماتطبق تال عام 1949، لي جا بعد ماكانو مجموعة د لجتيماعات ف قهوا ديال بويا صالح و قهوة العشفوبي و حتى فمطبعة بن ابادجي، اسسوه مجموعة د المقاومين الوطنيين والنقابيين المعارضين لمغاربة بحال كريم الحجاج والمحجوب بن الصديق مؤسس اول نقابة ف تاريخ لمغريب و محمد المعطي بوعبيد و اللي غايتناوبو على الرئاسة من ورا هادشي. ولاكن رتابط تاسيس ديال لفرقة بظروف تاريخية سپيسيال شوية، و لعلاقة ديالو مع لاحياء الشعبية المغريبية فمدينة الدار لبيضا مني كانت الحماية الاستعمارية لفرنسية، وفالمرحلة لي بانت الحركة الوطنية د لمطالبة ب لستيقلال فبداية الخمسينيات، و رتباط سّمية ديالو بالاب الروحي د لكرة البيضاوية "محمد بن الحسن التونسي العفاني لمعروف ب (الاب جيكو)"، عطا ل رّاجا شعبية وقاعدة جماهيرية كبيرة. و التجربة ديالو ف الميدان الصحافة ساهمات حتا هيا ف شعبية د رّاجا، كيتعتابر الاب جيكو اول مغريبي عندو ديبلوم رياضي ف ميدان التدريب، اللي حصل عليه ف نّݣليز، ومن اللولين د لمغاربا للي حصلوا على شهادة لبكالوريوس الحديثة، هاذ المدرب اللي غايصنع من بعد طفرة كروية ف رّاجا و لكرة لمغربية بشكل عامة. ݣاع هاذ لامور خلات لفريق لخضر يّاخد مكانة قوية وتابتة فالقلوب والداكرة ديال مدينة الدار لبيضا واللي عرفات فديك لوقت بزاف لاحداث السياسية والرياضية وكان اهم واحد فيها هو مني جتامع ليلة 19 مارس 1949 المُاسّسين ديال رّاجا ف لقهوا ديال بويا صالح فدرب السلطان باش ياسّوا الفرقة ديال رّاجا لبيضاوي وتافقوا باش تكون الفرقة مستقلة وبعلامة المغربية ماشي فرنسية، وقدروا يوصلوا لصيغة باش يتحايلوا على الشرط اللي وضعوا المستعمر على للي بغاو ياسّوا فراقي رياضية فݣاع دول المغريب الكبير، وهو بلي يكون الرئيس ديال لفرقة فرانساوي، وهاد النقطة هي لاهم ف تاسيس لفراقي الرياضية والاشكالية ديال الاستقلال ديالها فديك لوقت على السلطة وتاتير المستعمر الفرانساوي. ولاكن وصلوا لطريقة دكية باش يتحايلو على هاد القانون، لي جتامعو ف قهوت "بويا صالح" تقدمو بملف طلب تاسيس الفرقة والرئيس هو حجي بن عبّادي الملقب ب"بن ابادجي" الجزائري و اصولو عتمانية، كان من مواليد مدينة تلمسان و عندو جنسية فرانساوية، و تراّس الفريق ل سَت اشهر. احصائيات ومعلومات. الهداف. الهداف التاريخي لّول د رّاجا هو سعيد غاندي ولاكن عدد لاهداف لي ماركا مامعروفاش حيت ماكانش تاتحفظ فديك لوقت ديال السبعينات. لهداف التاريخي د لفرقة هو صلاح الدين باصير ب 147 بيت ماركاهم من فترة التسعينات و كلهم ف لماتشات الرسمية. اكثر لاعب مشارك. اللعاب ديال لميليو الدولي لمغريبي لمرحوم عبد المجيد الضلمي اكتر لاعب لعب للراجا ب 568 ماتش رسمي، للاشارة ف اخر ماتش رسمي لعبو مع الفرقة كان ف موسم (1990-1991)، الضلمي هو اكتر لاعب د رجاء و فلمغريب حمل تّوني المنتخب الوطني المغربي. ومن بعد عام من لعتزال ديالو نهائيا، حصل على جائزة اللعب النضيف من منظمة ليونسكو لي عتارفات ب لاخلاق الرياضية لعالية ديالو، وهو اول لاعب ف العالم خداها، و تسنا سنوات طويلة قبل ما يكرموه ف لبلاد ديالو. المستشهرين و الاعلام. من يونيو "2017"، الشركة طّاليانية ليجيا هي لي تاتستورد لمعيدات الرسمية د نّادي، و الرجاء هو لفريق لوحيد ف لمغريب لي كيقتارح تصميم التونيات ديالها.